TARYBOS REGLAMENTAS (EB) Nr. 125/2008
2008 m. vasario 12 d.
iš dalies keičiantis Reglamentą (EB) Nr. 3286/94, nustatantį Bendrijos procedūras bendros prekybos politikos srityje siekiant užtikrinti tarptautinėmis prekybos taisyklėmis, ypač sudarytomis globojant Pasaulio prekybos organizacijai (PPO), suteiktų Bendrijos teisių įgyvendinimą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
Tarybos reglamentu (EB) Nr. 3286/94 (1) nustatytos procedūrinės priemonės, pagal kurias visos Bendrijos įmonės gali kreiptis į Komisiją, kad ši ištirtų trečiosios šalies sudarytas arba palaikomas prekybos kliūtis, kurios daro poveikį tos trečiosios šalies rinkai ir neigiamą poveikį Bendrijos įmonei.
(2)
Nepaisant to, Reglamento (EB) Nr. 3286/94 4 straipsnio 1 dalyje nustatyta, kad skundas yra priimtinas tik tada, kai dėl jame išdėstytų prekybos kliūčių galima pasinaudoti dvišaliame ar daugiašaliame prekybos susitarime nustatytomis tarptautinėmis prekybos taisyklėmis numatyta teise imtis priemonių. Tai reiškia, kad tam, kad skundai, kuriais teigiama, jog trečioji šalis pažeidė dvišalius įsipareigojimus, būtų priimtini, juose turi būti nurodomi ir dvišalių ar daugiašalių taisyklių pažeidimai.
(3)
Priėmusi Reglamentą (EB) Nr. 3286/94, Bendrija sudarė ir dvišalių susitarimų, kuriais nustatomos Bendrijos ir trečiųjų šalių prekybos materialios taisyklės, išsamesnės nei Pasaulio prekybos organizacijos (PPO) taisyklės. Be to, šiuose susitarimuose nustatyti veiksmingi privalomi ginčų sprendimo mechanizmai, skirti nagrinėti ginčus dėl minėtų „PPO plius“ įsipareigojimų.
(4)
Jei Bendrijos įmonės teikdamos skundus pagal Reglamentą (EB) Nr. 3286/94, remtųsi dvišaliais susitarimais, tai padėtų stebėti, kaip laikomasi susitarimuose įtvirtintų įsipareigojimų ir šalinti prekybos kliūtis, tokiu būdu skatinant Bendrijos ekonomikos augimą ir darbo vietų kūrimą.
(5)
Atsižvelgiant į šiuos pokyčius ir siekiant sumažinti Bendrijos įmonių administracinę naštą, šių įmonių teisė pateikti skundą dėl prekybos kliūčių turėtų būti išplėsta, įtraukiant tokias numanomas prekybos kliūtis, dėl kurių teisė imtis priemonių nustatyta tik dvišaliais susitarimais nustatytose tarptautinėse prekybos taisyklėse.
(6)
Todėl Reglamentą (EB) Nr. 3286/94 reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 3286/94 4 straipsnio 1 dalis pakeičiama taip:
„1. Kiekviena Bendrijos įmonė arba organizacija, turinti juridinio asmens statusą ar jo neturinti, veikianti vienos ar kelių Bendrijos įmonių vardu ir mananti, kad tokios Bendrijos įmonės dėl prekybos kliūčių, kurios veikia trečiosios šalies rinką, patyrė neigiamą poveikį prekybai, gali pateikti rašytinį skundą.“
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. vasario 12 d.